দিনটা ছিল ১০ জুলাই, ১৯৪৯। স্থান পুরন্দর হাসপাতাল।
মেরিন ড্রাইভ এ অবস্থিত ম্যাটারনিটি হাসপাতালটিতে নারায়ণ মাসুরেকর বলে এক ভদ্রলোক তাঁর নিকটাত্মীয়া মৃণালিনী দেবীর সদ্যোজাত সন্তানকে দেখতে এসেছিলেন। মাত্র একদিন বয়সী শিশুটিকে প্রথম দেখার সময় মাসুরেকর নবজাতকটির শরীরে একটি অদ্ভুত বৈচিত্র্য লক্ষ্য করেছিলেন। বাচ্চাটির বাঁ কানের লতিতে ছোট্ট একটি ফুটো। পরের দিন আবার যখন তিনি পুরন্দর হাসপাতালে শিশুটিকে দেখতে গেলেন, তখন মৃণালিনী দেবীর বিছানার পাশে দোলনায় শায়িত শিশুটিকে দেখে আবারও চমকে উঠেছিলেন মাসুরেকর। শিশুটির কানের লতিতে থাকা ক্ষুদ্র ছিদ্রটি উধাও!
তাঁর একটুও বুঝতে অসুবিধা হয়নি যে বাচ্চা বদল হয়েছে। মাসুরেকর আর দেরী না করে হাসপাতাল কর্তৃপক্ষের কাছে অভিযোগ দায়ের করেন। হাসপাতালে হুলুস্থুলু পড়ে যায়। মৃণালিনী দেবীর বাচ্চার খোঁজ শুরু হয়। বেশ কিছুক্ষণ পর হাসপাতালের নার্সরা আসল বাচ্চাটির সন্ধান পান। আসলে একই দিনে, স্থানীয় কোলি সম্প্রদায়ের এক জেলের স্ত্রীও একটি পুত্র সন্তানের জন্ম দেন। হাসপাতালের কোনও এক কর্মীর গাফিলতিতে, সেই শিশুর সঙ্গে মৃণালিনী দেবীর পুত্র বদল হয়ে যায়। মাসুরেকরের ভাইপোর অস্বাভাবিক কানের লতি থাকার কারণে তাকে অবশেষে খুঁজে পাওয়া যায়।
মাসুরেকরের শ্যেন দৃষ্টি যদি ছেলেটির কানের লতির দিকে না যেতো তাহলে বড় হয়ে সেও হয়তো কোলি সম্প্রদায়ের আর দশটি ছেলের মতো, প্রতিনিয়ত আরব সাগরে মাছের খোঁজে পাড়ি দিত। কিন্তু তাঁর জন্যে নিয়তির অন্য এক পরিকল্পনা ছিল। জন্মের একুশ বছর পর সেও সাগর পাড়ি দেয়, কিন্তু মাছ ধরার জন্যে নয়। ক্যারিবিয়ান দ্বীপপুঞ্জে সে যায় রান সংগ্রহ করতে এবং ভারতীয় ক্রিকেটের ইতিহাসে বিরল ইতিহাস সৃষ্টি করতে।

সেই বদলে গিয়ে ফিরে আসা বাচ্চাটির নাম সুনীল মনোহর গাওস্কর। এক গবেষণার কাজে গিয়ে পুরন্দর হাসপাতালের বার্থ রেজিস্টারে ৬৬ বছর আগের ১০ই জুলাইয়ে নথিভুক্ত নবজাতকের নাম আমি খুঁজে পেয়েছিলাম। হাসপাতালের বিবর্ণ, ধূসর পুরনো খাতাটিতে মৃণালিনী গাওস্করের সন্তানের নাম আজও জ্বলজ্বল করছে। 
(লেখক বেইজিং থেকে প্রসারিত একটি আন্তর্জাতিক নিউজ চ্যানেলের বার্তা সম্পাদক)